《读书》
明代·马治

窜身丹厓下，灭迹浮云端。
余事既不闲，冥心以游观。
读书南山日，秋气浩漫漫。
悲商扣庭柯，四座鸣风湍。
已与清景晤，乐哉此盘桓。
餐和遗糟粕，饮胜入肺肝。
隐几俄万古，其人梦交欢。
携手逍遥墟，乾坤欻高寒。
顾谓尘世子，斯道自平宽。
胡为在荆棘，方寸生波澜。
向无问津者，悲尔后来难。

作者简介：明间常州府宜兴人，字孝常。初为僧，能诗。元末，周履道避地宜兴，治为具舟车，尽穷阳羡山溪之胜，以诗唱和，成《荆南倡和集》。洪武初，为内丘知县，终建昌知府。